لطفي التريكي | BebJebli
Home » فيديو » لطفي التريكي
لطفي التريكي – حرفي في صناعة البلغة نهج الدريبة بجانب متحف دار الجلولي انا اسمي في البطاقة عبد اللطيف و لكن الناس الكل تعيطلي لطفي. انا نصنع البلغة و الصباط والصندال و الشلايك اللي هوما 100 في 100 جلد صافي و نعال. ما عندي حتى طرف سكاي في حانوطي. خدمتنا الكل بالطريقة التقليدية وحتى ماكينة الخياطة من غير موتار و تخدم بالساقين. انا الصنعة تعلمتها من عند الوالد محمود التريكي الله يرحمو و اللي هو بدأ في الصنعة هاذي في البلاد العربي من عام 42. بويا تعلم الصنعة من عند اعرافو سي محمد اللجمي و سي احمد اللجمي يرحمهم و اللي هوا اولاد خال بوه. وكانو في سوق العقبة اللي هو النهج ما بين نهج البي بعد فطاير السيالة و مدخل سوق الربع. و من بين الاعراف الكبار اللي تعلم عليهم هوما سي عبد السلام بن كريديس صنايعي كبير في الاربعينات. الوالد عام 48 حل باتيندا وحدو. و انا من عام 75 لحقت عليه و من عام 78 شديت رسمي معاه و حلينا الحانوط هذا. وقتها عمري تقريب 20 سنة. و من عام 2001 وليت وحدي بعد ما توفى هو و هاني نكمل في المسيرة.
احنا مشكلتنا الكبيرة في النعال الاصلي (La semelle) ماعادش نلقاوها. لا عاد معامل تصنعها و لا عاد تجار يجيبوها. يجيبو كان في الفالصو. انا جبت كمية عندي عام و نص و تو قريب توفالي. و صدقني اللي مازال عندي يشدني جمعة اخرى و يمكن في العيد ما نخدمش في جرة النعال هذا. مقطوع خاطر الصبابطية الكل ماعادش يخدمو بيه و يخدمو بالنعال الكاواتشو وحاجات اخرين ما تمشيش مع خدمتنا. المعامل ما عادش تنجم تخدمو خاطر الدباغ متاعو غلا برشة و ماعادش يخلصهم و زيذ المصيبة الاخرى ما عادش فمة صنايعية تخدمو. و التجار ما تنجمش تستوردو على خاطر صنايعي و الا زوز.
الصنعة هاذي الحمد لله ماشية و نخدمو على رواحنا خاصة في الصيف نخدمو البلغة و الشلاكة النعال و صندال النعال الناس تجي بالذمة باش تشريهم. خاطرها مرتاحة و الجلد يشرب العرق و ما يعملش ريحة.”
- فكرتشي باش تصير تبيع السلعة متاعك في الخارج؟
” اش خصنا اما مشاكلنا برشة. كيفاش باش تخدم و انت السلعة و النعال مقطوع؟ نوعد الناس و بعد نقوللهم ما ما خدمتلكمش خاطر ما فماش سلعة؟ وثانيا المصيبة الكبيرة ما فماش صناع. ما حب حد يخدم و يتعلم الصنعة من عندي؟ انا كل شي نخدمو وحدي من قصان الجلد للنقيشة للخياطة لكل شي. انا في النهار كان عملت افار نخدم 3 شلايك في النهار. و في الشتاء بلغة في النهار و الا صباط في النهار. صنعتنا باهية اما صعيبة. و الصانع يقلك اش باش نخدم و قداش باش تخلصني. مرة جبت صانع عمرو عشرة سنين بوه يحبني نخلصو 10 الاف في النهار بخلاف ركوبو و كسكروتو. نعطيه شهريتي و نسكر الحانوط كونشي. يقلك نخدم في معمل و ماكينات و الطايح مرفوع خيرلي من التعب و التقليدي. ما يفهموش اللي كل صباط نخدموه عندو قيمة و تحفة وحدو.
انا عندي كليونات من فرانسا و المانيا و النرويج نبعثلهم بالبوسطة. و حتى من امريكا. واحد اماريكان ساقو 51 نطلعلو بالذمة و نبعثلو. و حتى في تونس اللي سقيهم كبار يجيوني نطلعلهم بالذمة. واحد فرانساوي يقلي صباط كيف اللي تخدمو انت يسوى 400 اورو جلد مخدوم باليد واحنا هنا كي تقلو 70 دينار يقلك غالي و في البازار ارخص و ما يفهمش الفرق. و فما كليونات يجيو يهزو سلعتهم و يرحم على ولديك. اعيان البلاد تجي بالذمة ليلي قبل ما يمشيو للحج.
انا نشوف اللي بعدي انا الصنعة باش تموت. انا ما عنديش ولاد و الا حال علمتهم و ما فماش صنايعية تحب تخدم. شي يقهر. نمشيو احنا تمشي الخدمة معانا. و الله شي يحزن.
انا فمة جمعية اقترحت عليا باش نصير نعلم الصناعية في فندق الحدادين. اما بلاش فلوس. تو يصير نسلم في خدمتي و حانوطي باش نخدم بلاش. انا اش خصني لوكان نجم نعلم جيل جديد و نخدمهم معايا؟ اش خصنا لوكان تولي ماركة باسمها و نصيرو نبيعو للخارج و للناس اللي تعرف قيمتها؟ اش خصنا لوكان يرجعو السياح للبلاد العربي كيف قبل يوقف يتفرج عليك كيفاش تخدم و يحكي معاك شوية ما يخرج كان بقطعة في يدو؟ اما وين تو؟ انا سنين ليلة العيد ماعادش نروح للحانوط اللي قبل نطلع كان الستة متاع الصباح.
و الحمد لله ربي العالمين ربي يسهل في ماهو صعيب